b'\n_START_ARTICLE_\nBannkulturen\n_START_PARAGRAPH_\nBannkulturen er et generelt begrep for den senmesolittiske flintindustrien i nordlige Irland og p\xc3\xa5 \xc3\xb8ya Man i Irskesj\xc3\xb8en. Kulturen er navngitt etter elven Bann, den lengste elven i Nord-Irland._NEWLINE_Arkeologen professor Peter Woodman fra University College Cork mener at Bannkulturens steinindustri var en del av et omfattende nettverk og distribusjon til andre mesolittiske kulturer i Irland mellom 5500 og 3800 f.Kr.\n_START_SECTION_\nKjennetegn og levninger\n_START_PARAGRAPH_\nKulturen utmerket seg s\xc3\xa6rlig med bruken av store steinflak, s\xc3\xa5kalte \xc2\xabbann-flak\xc2\xbb, og av en spesiell arbeidsteknikk med larnittflint. Bann-flak var store bladformede flintblader, spisse i den ene enden og butte i den andre. De ble brukt som spydspiss festet til skaft av tre. Woodman definerte spydspissene som enkelt bearbeidede store flak, uten tange av betydning. De kom i to former, langstrakte eller bladformet p\xc3\xa5 mindre enn 3,2 cm p\xc3\xa5 tvers.'